
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 6 decembrie 2005

Nr.29/ 264  

Raport

asupra propunerii legislative pentru modificarea şi completarea Legii învăţământului, nr.84/1995, cu modificările şi completările ulterioare
1. În conformitate cu prevederile art.89 din Regulamentul Camerei Deputaţilor, republicat, cu adresa nr. Pl-x 519/5.12.2005, Comisia pentru învăţământ,ştiinţă, tineret şi sport a fost sesizată spre dezbatere şi avizare pe fond cu propunerea legislativă pentru modificarea şi completarea Legii învăţământului, nr.84/1995, republicată în Monitorul Oficial al României, Partea I, nr.606/10.12.1999, cu modificările şi completările ulterioare. 

Propunerea legislativă consideră păstrarea identităţii culturale şi lingvistice a minorităţilor naţionale un obiectiv care trebuie realizat printr-un învăţământ în limba maternă indiferent de numărul de elevi. Se propune un cadru eficient de funcţionare a unităţilor preşcolare şi şcolare pentru evitarea situaţiilor de nesiguranţă, confuziilor şi tensiunilor de la începutul fiecărui an şcolar.

2.  Propunerea legislativă a fost avizată de către Consiliul Legislativ.

3. În raport de obiectul şi conţinutul său, proiectul de lege face parte din categoria legilor organice, conform art. 73, alin. (3), lit. n) din Constituţie. 

4. La lucrări au fost prezenţi 14 deputaţi, din totalul de 27 membri ai Comisiei. Propunerea legislativă a fost respinsă în şedinţa din 6 decembrie 2005, cu 10 voturi pentru  respingere şi 4 voturi împotriva respingerii .
5. Potrivit art. 75, alin. (1) din Constituţia României, republicată, Camera Deputaţilor este prima Cameră sesizată.
În urma dezbaterii, Comisia respinge propunerea legislativă din următoarele motive:

· problemele învăţământului în limbile minorităţilor naţionale sunt raţional rezolvate în cadrul legislativ actual;

· aspectele conţinute în propunerea legislativă vor fi rediscutate la dezbaterea proiectului de Lege privind Statutul minorităţilor naţionale.

SECRETAR



                 Lia Olguţa Vasilescu






         Mihai Radan









                                                               Consilier,









                                                                Ioan Ianoş

